Staat sal ‘skokkend ligte’ Oscar-vonnis appelleerOscar Pistorius. Argieffoto: Siphiwe Sibeko/Reuters/Pool Die NVG het in ŉ verklaring gesê sy aansoek om verlof tot appèl sal later vandag ingedien word. Dit volg nadat regter Thokozile Masipa Pistorius vroeër vandeesmaand tot ses jaar tronkstraf gevonnis het vir die moord op sy vriendin, Reeva Steenkamp. Masipa het tydens die vonnisoplegging gesê lang tronkstraf sal nie geregtigheid tot gevolg hê in Pistorius se geval nie en dat dit onwaarskynlik is dat hy weer ŉ oortreding sal begaan. Masipa het ook bevind daar is wesenlike en dwingende omstandighede vir afwyking van die voorgeskrewe minimum vonnis van 15 jaar tronkstraf vir moord. Sy het gesê elke saak is anders en moet individueel hanteer word. Die NVG het Donderdag gesê dat die vonnis na die staat se mening onvanpas is vir die misdaad wat gepleeg is, asook “skokkend te lig”. “Die het tot ŉ onreg gelei en het die potensiaal om die administrasie van die gereg in oneer te bring,” lui die verklaring. “Ons hoop dat hierdie appèl ook die beginsels van vonnisoplegging duidelik sal maak, veral in misdaadkategorieë waar daar ŉ minimum vonnis voorgehou word, ondanks die feit dat die regsbeampte sy diskresie kan aanwend om van die minimum vonnis af te wyk indien daar dwingende omstandighede is.” Lees alle vorige berigte oor Oscar Pistorius op Maroela Media.